|  |  |
| --- | --- |
| **Til:** | **Sven Inge Sunde** |
| **Dato:** | **11. oktober 2021** |
| **Gjelder:** | **Oppdatering av prosjektbudsjett** |

Styringsgruppen vedtok i sitt møte nr 2 den 19. august 2021: *«Prosjektbudsjettet rekalkuleres ut fra endret prosess og aktuell finansiering.»*

Dette er Rekalkuleringsforslag III.

1. Avtale og prosjektplan

# Oppdragsavtalen

Dette punktet handler primært om oppdragsavtale for Stein Storsul datert 1. mars 2021, dvs. som delprosjektleder med ansvar for Delprosjekt 2 – Bygning, kulturpark.

Oppgaven er beskrevet slik i avtalen:

Bistand til forprosjektarbeid for Klevfos Munch i samsvar med den foreløpige prosjektplan (versjon 7) som er kjent p.t., og med de hovedsakelige oppgaver som der er beskrevet for Delprosjekt 2.

Arbeidsplanen skal kunne oppdateres når prosjektets organisasjon er avklart med Løten kommune, samt finansieringen med Innlandet fylkeskommune.

Med oppdatert arbeidsplan, kan partene endre honorering til fastprisavtale.

Oppdraget skal gjennomføres i løpet av 2021. Honorarbestemmelsen er denne (inkl mva):

Honorar betales med kr 1030 pr time, og innenfor en ramme på kr 200.000, idet disse vilkårene skal kunne endres når prosjektets organisasjon er nærmere avklart.

Reiser kommer i tillegg innenfor 20.000.

Avtalens åpning for å konvertere avtalen fra medgåtte timer og reisekostnader til en eventuell fastprisavtale er så langt ikke fulgt opp.

# Prosjektplanen

Avtalen henviser til prosjektplanens versjon 7. Prosjektplanen ble seinere oppdatert til versjon 10, uten at vi antar at dette hadde betydning for kalkulert arbeidsmengde. På det tidspunktet som denne prosjektplanen – og oppdragsavtalen – ble lagt, var grunnlaget en direkte videreføring av mulighetsstudien fra 7. mai 2020, og den behandlingen som ble denne til del hos Anno museum og Løten kommune. Det ble tidlig enighet om at overordnet prosjektledelse skulle ivaretas av avdelingsleder JH på Klevfos, mens øvrige oppgaver ble delt i to delprosjekter, nemlig DP 1: formidling, innhold, og DP 2: Bygning, kulturpark. Innkjøpt bistand var således knyttet til DP 2, idet knyttet til følgende beskrevne oppgaver, her kopiert fra prosjektplanen for DP2:

# Hovedaktiviteter, Delprosjekt 2 – Bygning, kulturpark HA #1: Anbud prosjekteringsteam

Hensikt

Etablere nødvendig prosjekteringskompetanse og -kapasitet for forprosjekt.

Viktige oppgaver

Definere særlige krav til bygging i kulturminneområdet – koordinere med fredningsmyndighet.

Utlyse anbud for forprosjektet, inkl. arkitekt- og ingeniørfag for: Nybygg

Områdeplan Tilrettelegging

Reguleringsplan (etter avtale med kommunen)

Gjensidig opsjon på oppfølging i Hovedprosjekt.

Innhente tilbud Kontrakt Resultat

Planleggingskompetanse og -kapasitet på plass.

# HA #2: Områdeplan

Hensikt

Trygt plangrep på hele området, inkludert satsingsområdet for formidling og opplevelse. Egne eiendommer 70 daa +, i tillegg turstier i området, utmark, etc.

Viktige oppgaver

Utrede uteområdet, her kalt Klevfosparken, inkludert Klevfosdemningen, turstier langs elva og andre kulturminner

Etablere indre logistikk for besøkende til attraksjonene på Klevfos/Klevfos Munch og relevante steder i nærområdet.

Legge grunnlaget for reguleringsplan

Koordinere alle deler av dette med fredningsmyndighet (Riksantikvaren)

Bidra til at nybygg kan innarbeides i fredningsbestemmelsene (i samarbeid med Delprosjektleder 1)

Resultat

Overordnet plangrep.

# HA #3: Nybygg

Hensikt

På bakgrunn av mulighetsstudiens byggeplan (på ca. 2000 m2 BTA som grunnlag for kostnadsvurdering på basis av mengdekalkyler) undersøke ulike alternativ og begrunne valgt løsning.

Viktige oppgaver

Gjennomgå program og funksjonskrav fra mulighetsstudien. Overordnet vurdering og revisjon av behov og funksjon.

*Innarbeide ny konseptbeskrivelse fra DP 1. (satt inn i h.h.t. oppdatert P-plan).*

Beslutte romprogram med funksjonskrav. Utføre relevante grunnundersøkelser.

Definere uttak av fjell på tomta uten risiko for fabrikken (f.eks. uten tradisjonell sprengning, slik at vibrasjoner unngås).

Prosjektere nybygg

Kostnadskalkulere og klargjøre for detaljplanlegging.

Koordinere alle deler av ovenstående med fredningsmyndigheten. Resultat

Utbyggingsprosjekt klart.

Delprosjekt 1: Formidling, innhold, og Delprosjekt 2: Bygning, kulturpark skal selvsagt koordineres. Det er alle oppgavene, dvs innholdet som danner forutsetningene for både plassering og særlig prosjekteringen av nybygget.

1. Endringer i prosjektplanen

Den viktigste endringen i denne prosjektplanen, er beslutningen i styringsgruppens møte den 13. april 2021 om å gå tilbake til Mulighetsstudien for å revidere forutsetningene derfra. Refleksjonen om dette framkommer slik i møtereferatet:

For tidlig å spesifisere og dimensjonere prosjekteringsoppgaven. Dette er avhengig av utviklingen av flere forhold:

* Kunnskapsprosjektet vil kunne medføre nye forutsetninger for et rehabilitert kulturminne og kanskje også funksjoner i parkområdet.
* Riksantikvarens arbeid med fredningsutredningen, jfr også Kunnskaps-prosjektet, vil kunne skape nye forutsetninger som vi ikke kjenner p.t.
* Behovene for bygning, områdeplan og logistikk må kunne påvirkes av de rom- og funksjonsbehov som vil følge av innholdskonseptet, jfr foregående sak.

Dette gir en slakkere framdriftsplan enn opprinnelig tenkt for forprosjektet.

Vedtak i saken ble bl.a. formulert slik:

Beslutningen om premissene for forprosjektering av nybygg skal avvente nødvendig avklaring av grunnlaget for plassering, dimensjon, funksjon etc.

For å ivareta prosjektet under avklaringen av slike planpremisser, forbereder PL for DP 2 engasjement nå av prosjekteringskompetanse og -kapasitet særlig arkitektfaglig som beskrevet, idet et slikt engasjement kan inkludere opsjon på forprosjekterings- oppgaven, når den er tilfredsstillende definert.

1. Prosjektbudsjett, forutsetninger og endringer

# Utgangspunktet

I prosjektplanen var budsjettet kalkulert slik:

|  |  |  |  |  |
| --- | --- | --- | --- | --- |
| **Prosjektkostnader, eksterne** | **Budsjett** |  | **Finansieringsplan** | **Budsjett** |
| Prosjekteringsteam forprosjekt | 720 000 |  | Anno musuem | 500 000 |
| Reguleringsplan | 350 000 |  | Løten kommune | 500 000 |
| Prosjektledelse, DP2 | 200 000 |  | Innlandet fylkeskommune | 500 000 |
| Uforutsett | 230 000 |  | **Sum finansiering, ekskl mva** | **1 500 000** |
| **Sum** | **1 500 000** |  |  |  |

Kostnader til internt personale hos Anno og Løten kommune er ikke medtatt i budsjettet, idet oppgavene inngår i stilling og ansvar. Prosjektledelse for DP 2 er medtatt som ekstern kostnad. Dette budsjettet var ansett å danne grunnlaget for en prosjektering med *Rådgivende arkitekt* (ARK) og *Rådgivende ingeniør bygg* (RIB) fram til at bygget kan kalkuleres på grunnlag av mengder og erfaringspriser. Det samme gjelder formidlingskonseptet. På dette grunnlaget vil prosjektet kunne behandles for

finansiering av hovedprosjektet, dvs. for detaljprosjektering og gjennomføring av bygg og formidlingskonsept.

Av planlagt finansiering har Anno museum og Løten kommune finansiert sine andeler. Innlandet fylkeskommune har avslått.

Av dette budsjettposten for prosjektledelse, har SS pr 31.08.2021 fakturert kr 125.660 ekskl mva. Her er det noen reiseutgifter som ikke er fakturert p.t.

# Endringer i budsjettforutsetningene

Det viktigste arbeidstillegget som er kommet til siden oppdragsavtalen ble skrevet, er knyttet til oppdatering av foranalysen fra 2020, og de vurderinger og drøftinger som er knyttet til særlig Riksantikvarens planforutsetninger, kunnskapsprosjektet mv. Dette er tilleggsarbeid som i h.h.t. oppdatert arbeidsplan vil strekke seg framover til i januar 2022. Utover dette skulle vi kunne være på opprinnelig plan for prosjektering, regulering mv.

Det er vanskelig å anslå arbeidsbehov for gjenstående oppgaver. Det legges til grunn at alt utredningsarbeid iht. oppdatert plan skal være ferdig til 27. mai 2022, i det noe oppfølging av reguleringsplan kan være aktuell.

# Revidert kostnadsbudsjett

Vi har forsøkt å estimere et revidert kostnadsbudsjett:

|  |  |  |  |  |
| --- | --- | --- | --- | --- |
| **Budsjettrevisjon pr medio september 2021** |  |  |  |  |
| **Prosjektkostnader, eksterne** | **Budsjett** | **Tillegg** | **Rev budsj** | **Delsum** |
| Prosjekteringsteam skisseprosjekt (ARK og RIB) | 720 000 |  | 720 000 |  |
| Tillegg for oppdatering tomtevalg mv |  | 300 000 | 300 000 |  |
| Reguleringsplan, prosjekteringsteam | 350 000 |  | 350 000 |  |
| Nytt budsjett prosjekteringsteam |  |  |  | 1 370 000 |
| Prosjektledelse, DP 2 | 200 000 |  | 200 000 |  |
| Tillegg for oppdat foranslyse mv 6 mnd a 35000 |  | 210 000 | 210 000 |  |
| Koordinering, møter etc |  | 100 000 | 100 000 |  |
| Nytt budsjett prosjektledelse DP 2 |  |  | - | 510 000 |
| Uforutsett | 230 000 |  | 230 000 |  |
| Usikkerhet vedr oppdat mulighetsstudie |  | 200 000 | 200 000 |  |
| Sum reserve |  |  |  | 430 000 |
| **Sum** | **1 500 000** | **810 000** | **2 310 000** | **2 310 000** |

Som kjent vil vi få inn anbudene på ARK og RIB den 12. november. Dette blir sak på styringsgruppemøtet den 19. November – og ligger som et av de største usikkerhetsmomentet så lenge. På den annen side er det nå lagt en revidert framdriftsplan som inkluderer komplett organisasjon, og dermed har vi et grunnlag for stram styring etter forventet framdrift. Det skal også nevnes at vi har avtalt en koordinering med Riksantikvaren og Innlandet fylkeskommune. De har fått tilsendt prosjektplanen etter hvert som den er blitt oppdatert, og det har ikke kommet innvendinger derfra.

1. Oppsummering

Avviksprognosene foran er kalkulert med tillegg på kr 810.000, idet avslaget fra fylkeskommunen innebærer finansieringsbortfall på kr 500.000. Samlet avvik er dermed kr 1.310.000. Dette tilsier at prosjektbudsjettet bør legges fram for styringsgruppen for den behandling som måtte anses nødvendig.

Vi er åpne for spørsmål til alle vurderinger som ligger her, samt en realistisk gjennomgang av oppgaver og økonomiske virkninger.

JH/SS